# JAVADALMAZÁSI SZABÁLYZAT

1. A szabályzat célja

A szabályozás célja a köztulajdonban álló gazdasági társaságok takarékosabb működéséről szóló 2009. évi CXXII. törvény (a továbbiakban: Takarékos törvény) 5. § (3) bekezdésében foglaltaknak megfelelően, a Hévíz-Balaton Airport Kft. (továbbiakban: Társaság) vezető tisztségviselőjének, felügyelőbizottsági tagjainak, valamint a munka törvénykönyvéről szóló 2012. évi I. törvény (továbbiakban: Mt.) 208. §-ának hatálya alá eső munkavállalóinak javadalmazásról, valamint a jogviszony megszűnése esetére biztosított juttatások módjának, mértékének elveiről, annak rendszeréről történő rendelkezés.

2. A szabályzat személyi hatálya

A szabályzat személyi hatálya kiterjed a Társaság vezető tisztségviselőjére, felügyelőbizottság elnökére és tagjaira (továbbiakban együtt: felügyelőbizottság tagjai), valamint a Társaság Mt. 208. §-a szerinti vezető állású munkavállalóira (továbbiakban: vezetők).

3. A szabályzat tárgyi hatálya

A szabályzat tárgyi hatálya kiterjed a javadalmazás módja és mértéke elveinek szabályozására, a vezető tisztségviselő, a felügyelő bizottság tagjai és a vezetők jogviszonyának megszüntetése esetén járó juttatásokra, a vezetők költségtérítésének szabályozására, az Mt. 228. §-a alapján kötött megállapodásokra.

4.. Értelmező rendelkezések

4.1. Vezető tisztségviselő

Vezető tisztségviselőnek minősül a Társaság ügyvezetője (a továbbiakban: Ügyvezető).

4.2. Az Mt. 208. §-ának hatálya alá tartozó munkavállalók

Az Mt. 208. §-ának hatálya alá tartozó munkavállalónak, vagy másképpen vezető állású munkavállalónak minősül a Társaság ügyvezetője, valamint a közvetlen irányítása alatt álló és helyettesítésére jogosított munkavállaló. Vezető állású munkavállalónak minősül az is, akinek a munkaszerződése a vezető állású munkavállalókra vonatkozó rendelkezések alkalmazását írja elő, arra tekintettel, hogy a munkáltató működése szempontjából kiemelkedő jelentőségű vagy fokozottan bizalmi jellegű munkakört tölt be.

4.3. Vezető

Jelen szabályzat alkalmazása szempontjából vezetőnek minősül az Mt. 208. § hatálya alá tartozó munkavállaló, ide nem értve az Ügyvezetőt.

4.4. A jogviszony megszüntetése esetén járó juttatás

A jogviszony megszüntetése esetén járó juttatáson érteni kell

* az Mt. 70. § (3) bekezdése szerint a felmondási időn belül a munkavégzés alóli felmentés idejére járó távolléti díjat,
* az Mt. 77. §-a szerinti végkielégítést, -
* az Mt. 207. § (3) bekezdésében szabályozott versenytilalmi megállapodást, továbbá
* jogszabály, a felek megállapodása vagy a Társaság határozata alapján a munkaviszony megszüntetésére tekintettel fizetett bármely juttatást.

4.5. Javadalmazás

Javadalmazásnak minősül a jogviszonyra (munkaviszonyra vagy megbízási jogviszonyra) tekintettel juttatott minden juttatás, nem kizárólagosan az alapbér, rendszeres díjazás, jogszabályi előírás vagy a felek megállapodása alapján fizetett pótlék, teljesítményösztönző, béren kívüli juttatások.

4.6. Teljesítményösztönző

Teljesítményösztönzőnek minősül a teljesítménykövetelmény, valamint az ahhoz kapcsolódó teljesítménybér vagy egyéb juttatás (különösen, de nem kizárólagosan a prémium).

4.7. Taggyűlés

A Társaság legfőbb szerve a Taggyűlés. A Taggyűlésben a tulajdonosok üzletrészük arányában képviseltetik magukat, így a Magyar Turisztikai Ügynökség Zrt. 90,3%-ban, valamint Hévíz Város Önkormányzata 9,7%-ban.

5. Az Ügyvezető javadalmazása és munkaviszony megszüntetés esetén járó juttatásai

5.1. Az ügyvezető alapbére és ösztönző juttatása

Az ügyvezető alapbérét a Taggyűlés külön határozatában állapítja meg. Az Ügyvezető részére teljesítményösztönzőt a Taggyűlés állapíthat meg az éves alapbér legfeljebb 20%-ában meghatározott mértékben, amennyiben a Társaság adózott eredménye pozitív. A teljesítménykövetelményeket, a teljesítés határidejét és az egyéb feltételeket a Taggyűlés a teljesítménykövetelmény meghatározásával egyidőben határozza meg.

5.2. Az Ügyvezetőnek járó egyéb javadalmazási és költségtérítési elemek

A juttatások körét és irányadó mértékét a Taggyűlés külön határozatban állapítja meg az üzleti terv elfogadásakor.

Az Ügyvezető a nem vezető munkavállalók számára biztosított mértékben jogosult a munkáltató által biztosított jóléti, szociális juttatásokra (különösen étkezési hozzájárulás, üdülési kedvezmény, szakmai képzés, továbbképzés költségeinek támogatása).

5.3. Az Ügyvezetőnek a munkaviszony megszüntetésére tekintettel járó juttatások

Az Ügyvezetőnek a munkaviszonya megszűnése esetére további juttatást a Taggyűlés nem biztosít. A határozatlan idejű munkaviszony felmondással történő megszüntetése esetén felmondási idő tekintetében az Mt. 69. § (1)-(2) bekezdésében és (4)-(5) bekezdésében foglaltaktól, végkielégítés tekintetében az Mt. 77. §-ában foglaltaktól nem lehet eltérni. Versenytilalmi megállapodást a Taggyűlés hozzájárulásával, legfeljebb egyéves tartamra lehet megkötni. A versenytilalmi megállapodás szerinti ellenérték a megállapodás tartamára nem haladhatja meg az azonos időszakra járó távolléti díj ötven százalékát.

6. A vezetők javadalmazása és munkaviszony megszüntetés esetén járó juttatásai

6.1. A Vezetők alapbére és ösztönző juttatásai

Az Mt. 208. § alá tartozó vezetők alapbérét az Ügyvezető állapítja meg azzal, hogy annak arányban kell állnia különösen:

- az ellátott feladatokkal,

- a felelősség mértékével,

- a foglalkoztatottak létszámával,

- a Társaság nemzetgazdasági súlyával, jelentőségével.

Az ügyvezető helyettesei (Mt. 208.§ (1) bek.), valamint az egyéb vezető állású munkavállalók (Mt. 208. § (2) bekezdés) részére teljesítménykövetelményt és az ahhoz kapcsolódó juttatásokat (teljesítménybér vagy más juttatás) az Ügyvezető határozhat meg a taggyűlés Mt. 207.§ (5) bekezdése alapján adott felhatalmazása szerint.

Teljesítménykövetelményként az üzleti terv fő számainak teljesítése mellett csak olyan feltétel határozható meg, amelynek teljesítése a munkakör elvárható szakértelemmel és gondossággal való ellátásán túlmutató, objektíven meghatározható teljesítményt takar.

6.3. A munkaviszony megszüntetésére tekintettel járó juttatások

A Vezető részére a munkaviszonya megszűnése esetére további juttatás nem biztosítható.

- A határozatlan idejű munkaviszony felmondással történő megszüntetése esetén felmondási idő tekintetében az Mt. 69. § (1)-(2) bekezdésében és (4)-(5) bekezdésében foglaltaktól, végkielégítés tekintetében az Mt. 77. §-ában foglaltaktól nem lehet eltérni.

- A határozott idejű munkaviszony megszüntetése esetén az Mt. által, a munkaviszony megszüntetésre tekintettel meghatározott juttatások biztosíthatók. Versenytilalmi megállapodást az Mt. 207. § (5) bekezdésben meghatározott felhatalmazás alapján az alapvető munkáltatói jogkört gyakorló Ügyvezető hozzájárulásával, legfeljebb egyéves tartamra lehet megkötni. A versenytilalmi megállapodás szerinti ellenérték a megállapodás tartamára nem haladhatja meg az azonos időszakra járó távolléti díj ötven százalékát.

7. A Felügyelőbizottság elnökének és tagjainak díjazása

A felügyelőbizottság tagjainak díjazását a Taggyűlés határozatában, a Takarékos törvényben foglalt maximális összegek figyelembevételével állapítja meg. A felügyelőbizottság díjazását úgy kell megállapítani, hogy a díjazás mértéke igazodjon a felelősség mértékéhez, ne okozzon túl nagy anyagi megterhelést a Társaság számára, arányban álljon a tisztségviselő munkavégzésével, a Társaság gazdasági eredményével, a Társaság által foglalkoztattak létszámával. E díjazáson kívül a Társaság felügyelőbizottságának tagja - az igazolt, megbízatásával összefüggésben felmerült költségeinek megtérítésén kívül - más javadalmazásra nem jogosult. A Társaság felügyelőbizottsága elnökének vagy más tagjának a megbízatás megszűnése esetére juttatást a Taggyűlés nem biztosít. Esetleges felszámolási eljárás kezdő időpontjától a vezető tisztségviselőknek, továbbá a felügyelőbizottság tagjainak - jogosultságuknak a felszámolási eljárás megindítása miatti megszűnésével - - díjazás nem fizethető.

8. Záró rendelkezések

Jelen szabályzatot a HÉVÍZ-BALATON AIRPORT Kft. taggyűlése 2022. évi …… hó ……. napján meghozott ………….. számú határozatával fogadta el.

Jelen szabályzat 2022. évi ……………. hó 01. napjával lép hatályba.

HÉVÍZ-BALATON AIRPORT Kft.