**ELŐTERJESZTÉS**

**Hévíz Város Önkormányzat Képviselő-testületének**

**2022. március 31-ei ülésére**

**Tárgy:** Hévízi termelői piac 2021. évi beszámolója

**Az előterjesztést készítette:** Benkő Lajos piacfelügyelő

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

**Előterjesztő:**

**Gönye József**

**igazgató**

**GAMESZ**

**I.**

**Tárgy és tényállás ismertetése**

**Tisztelt Képviselő-testület!**

Az elmúlt évek, a tavalyelőtti és főleg a tavalyi év meghatározó tényezője a Covid. Működésünkre még hatással volt egy kicsit a piac átépítése, ami szerencsére befejeződött. A járvány miatti szigorítások, bezárás illetve időkorlátozási látogatottság nem szolgálta a piacot. Szerencsére a földművelésügyi miniszter hamar véget vetett a piaci korlátozásoknak. Az átépítés miatti időszakos kellemetlenségek annyira nem voltak meghatározóak, a kivitelező betartotta ígéretét, miszerint biztosította a folyamatos üzemelés lehetőségét. A parkolóhelyek szűkülése viszont a jövőre nézve hoz logisztikai feladatokat.

Az elkészült piac milyenségéről nem érdemes beszélni, inkább a belőle kihozható maximális lehetőséget látom feladatként. Ennek függvényében már írásban leadtam egy megvalósíthatósági tervet a Gamesz és a polgármester úr felé, erre most részletesen nem térek ki. Alapgondolat, hogy a helybeli és régebbi árusoknak adjunk első körben lehetőséget árusítani. A helységek bérleti díjánál figyelembe vettem, hogy heti két-háromszor fél napot tud üzemelni, valamint a téli napokban a vízellátás nem biztosított.

Nagyon sajnálatos, hogy az ígéret ellenére sem lett a csarnok járófelülete átfestve, miközben a szigetelt falra tizenöt cm-es szigetelést tettek rá teljesen feleslegesen, ugyanis a csarnok bejáratát muszáj kinyitni, innentől az eredeti szigetelés is felesleges. Fontos lenne továbbá az épület mögötti parkoló kővel való betakarása, ugyanis a már lekövezett részt beborítják újra sárral. Az északi és keleti oldal bekerítése is megoldatlan, ez által az jön be a területre, aki akar.

A Covid, a parkoló, majd a piac átépítése miatti látogatás visszaesés nyilvánvalóan a messzebbről jött árusokat érintette jobban. Költségeik ugyanolyanok, a bevételük pedig csökkent. Ez egyfajta átrendeződést is hozott maga után. A kimondottan külföldi vásárlókat célzó árusok száma kicsit csökkent. Jelentősen érintette kézműveseinket is a vásárlói szokások változása is, mivel elsősorban élelmiszert vásároltak. Jó lenne, ha a közeljövőben - egy korábbi kérésemnek megfelelően - a csarnokban üzemelő ipari hűtők valódi fogyasztását kiszámolva fizetnének az árusok az ipari hűtőik után, mert jelenleg napi száz forintot számolok fel hűtőnként csak.

A parkoló jelenlegi üzemeltetése sem segített a piac látogatásának eredeti állapotának visszaállításában a nem vásárlóbarát formájával. Sajnos sok keszthelyi és hévízi vevő is lemorzsolódott ez miatt. Piacunk színvonalát jelzi, hogy a helyi, valamint a Keszthely város rendezvényeire és a kastély rendezvényeire a korábbi évekhez hasonlóan piacunk árusait kérik fel árulni. A lemorzsolódások egyensúlyozására folyamatosan járom a Dunántúlt új árusok után.

Több szervezettel is tárgyaltam a látogatottság növelésének érdekében. Így kerül most hétvégén piacunkra hét zalai népművész, aki része lesz a Zala értékeit bemutató rendezvénysorozatunknak. Folyamatosan hívunk vendégségbe olyan látványos bemutatókat tartó mestereket, akik jelenlétükkel emelik piacunk színvonalát. A hévízi vállalkozókkal megállapodtunk, hogy minden hétvégén más vállalkozó mutathatja be cégét. Természetesen értékesítés nélkül. Költségvetés nélkül nem sok lehetőségünk marad, de próbáljuk kreativitással a pénzt pótolni. Sikeres volt a fánk hétvége, lesz palacsinta hétvége és tervezek egy ismert helyi séfet meghívni a medvehagyma napok keretében, aki néhány könnyű recept elkészítésével ötleteket ad az idelátogatóknak. Úgy vettem észre, hogy a tematikus hétvégék népszerűek a látogatók körében.

A Gamesz-szal a munkakapcsolat kitűnő, eddig se voltam akadályoztatva, de úgy érzem az a munkakapcsolat tovább javult az új igazgatóval.

Éves bevételünk a 2021-es évben: 11.389.400 Ft, kiadás: 9.648.026 Ft. Ez a nehézségek ellenére is pozitív szaldós, amit jelentősen növelni tudunk az új részek üzembe helyezésével.

Kérem a Tisztelt Képviselő-testülettől az előterjesztésben javasoltak elfogadását!

**II.**

**Határozati javaslat**

Hévíz Város Önkormányzat Képviselő-testülete a termelői piac 2021. évi beszámolóját elfogadja.