Iktatószám: HIV/3565-1/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. március 31-ei rendes nyilvános ülésére**

**Tárgy:** Beszámoló a 2021. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta hatósági osztályvezető

Pángerné Toplak Éva idegenforgalmi adóügyintéző

Panka-Kovács Melinda igazgatási ügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

Strausz Nikolett behajtási ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve minden évben tájékoztatjuk a Tisztelt Képviselő-testületet az előző évi adóztatási tevékenységről és az adóhatóság munkájáról.

Az adóztatás keretét az Alaptörvény, illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg. Az önkormányzat a vállalkozások és magánszemélyek teherviselő képességét mérlegelve, az adó mértékét a helyi sajátosságokhoz az önkormányzat gazdálkodási követelményeihez és az adóalanyok teherviselő képességéhez viszonyítva állapítja meg.

A helyi adókról szóló a 4/2010. (II.10.) Ör. (a továbbiakban: Ör.) rendeletet alkotta a Képviselő-testület, amely három fő adóra épül.

* helyi iparűzési adó,
* idegenforgalmi adó,
* építményadó (hasznos alapterület alapú).

Hévíz Város Önkormányzatának feladatellátását a saját bevételek – a helyi adókból származó bevételek – az állami támogatások biztosították. Az önkormányzati adóhatóság által beszedett központi adók és bírságok eltérő mértékben a költségvetési törvényben megállapított arányban illetik meg az önkormányzatot (2020. évtől már az adóbevételinknek nem része az átengedett gépjárműadó adó).

**A koronavírus járvány 2021. évben is jelentős hatással volt az önkormányzat adóbevételeire.**

**A kormányzati intézkedések következtében több, az önkormányzatok adóbevételét érintő jogszabály is módosult,** amelyek elsősorban az adófizetők védelmét, vállalkozók érdekeit szolgálják.

**2021. évben a veszélyhelyzet miatt speciális szabályok is életben maradtak.**

A 2021. évi XCIX. törvény és a koronavírus világjárvány nemzetgazdaságot érintő hatása enyhítése érdekében szükséges helyi adó intézkedésről szóló 535/2020. (XII.1.) Korm. rendelet módosításáról szóló 641/2021. (XI. 25.) Korm. rendelet alapján:

* a 2021. évben végződő adóévben, valamint a 2022. évben végződő adóévben a helyi adó és a települési adó mértéke nem lehet magasabb, mint az ugyanazon helyi adónak, települési adónak a 2020. december 2. napján hatályos és alkalmazandó önkormányzati adórendeletben megállapított adómértéke;
* az önkormányzatnak a 2020. december 2. napján hatályos adórendelete szerinti adómentességet, adókedvezményt a 2021. évben végződő adóévben, valamint a 2022. évben végződő adóévben is biztosítania kell,
* a települési önkormányzat a 2021. évre és a 2022. évre új helyi adót, új települési adót nem jogosult bevezetni.

1. **Adóbevételek alakulása 2021. évben**

Hévíz Város Önkormányzat adóbevételét vizsgálva elmondhatjuk, hogy a korábbi éveket jellemző kiegyensúlyozott adóbevétel növekedés 2020. és 2021. évben megszakadt. Az önkormányzatokat érintő központi megszorítások és a koronavírus veszélyhelyzet miatti gazdasági visszaesés következtében – a 2019. év hasonló időszakához képest - az idei (tavalyi adóbevételek jelentősen csökkentek).

A várost súlyosan érintette a koronavírus járvány hatása, hiszen az ágazatok közül a turizmust, vendéglátást, kereskedelmet és a szolgáltatásokat érintette leginkább a bevételek csökkenése, a visszaesés, amelynek következménye adóbevételeink visszaesése.

**Az önkormányzat adószámláira *2021. december 31. napjáig ténylegesen 649 698 142 forint folyt be saját bevételként*, ugyanez az adat 2020. évben 828 037 038 forint volt.**

2020. évhez képest 178 338 896 forint adóhiány mutatható ki, amelyet az iparűzési adó utáni állami támogatás kompenzált.

A **kieső iparűzési bevételeket** a Kormány a 25 ezer fő alatti kistelepülések esetén kompenzálta, Hévíz sajátosságait vizsgálva a vállalkozó kör közel 95 %-a megfelelt a kedvezményezett feltéteknek. Az állami támogatást két részletben kaptuk meg 2021. június 28-án 88.321.538 Ft, majd 2021. október 27-én 88.321.537 Ft, **mindösszesen: 176.643.075 Ft-ot.**

Elmondhatjuk, hogy az iparűzési adóhoz kapcsolódó támogatással adóbevételünk **826.341.217 Ft. volt 2021. évben.**

|  |  |  |  |  |
| --- | --- | --- | --- | --- |
| **Adóbevételek (2021)** | **Eredeti előirányzat** | **Módosított előirányzat** | **Teljesült 2021.12.31.** | **Teljesülés %-a** |
| Építményadó | 224 000 000 | 224 000 000 | 256 746 620 | 114,62 % |
| Idegenforgalmi adó | 284 664 000 | 284 664 000 | 268 122 509 | 94,19 % |
| Iparűzési adó | 241 368 000 | 241 368 000 | 121 485 834 | 50,33 % |
| Késedelmi pótlék | 4 500 000 | 4 500 000 | 2 291 377 | 74,21 % |
| Bírság | 1 048 202 |
| Helyi adóbevételek összesen | 754 532 000 | 754 532 000 | 649 694 542 | 86,11 % |
| Átengedett (gépjárműadó) adók összesen | - | - | 1 231 502 | - |
| **Önkormányzati adóbevételek összesen** | **754 532 000** | **754 532 000** | **649 698 142** | **86,11 %** |
| **Iparűzési adó utáni állami támogatás** |  |  | **176.643.075** |  |

Hévíz Város Önkormányzat működési bevételeinek 43 %-át a közhatalmi bevételek biztosítják, ezen belül a helyi adók 96 %-ot (építményadó, idegenforgalmi adó, iparűzési adó); bírságok, pótlékok és egyéb sajátos bevételek 4 %-ot tesznek ki.

**Az adóbevételeink az elmúlt 4 évben az alábbiak szerint alakultak:**

|  |  |  |  |  |
| --- | --- | --- | --- | --- |
| Önkormányzati  adóbevételek | **2018.** | **2019.** | **2020.** | **2021.** |
| építményadó | 263 272 988 | 233 756 800 | 233 684 543 | 256 746 620 |
| idegenforgalmi adó | 610 672 214 | 633 972 446 | 130 401 790 | 268 122 509 |
| iparűzési adó | 507 597 015 | 528 642 912 | 457 356 951 | 121 485 834 |
| gépjárműadó  (önk. maradó) | 17 796 858 | 18 866 751 | 0 | 0 |
| pótlék | 577 302 | 1 595 298 | 3 746 896 | 2 291 377 |
| bírság | 1 042 115 | 607 680 | 2 846 858 | 1 048 202 |
| **összesen:** | **1 400 958 492** | **1 417 441 887** | **828 037 038** | **649 698 142** |

Az önkormányzatnál maradó adóbevételek beérkezésének zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

1. **Adóigazgatási feladatok**

A feladat végrehajtása az SZMSZ alapján a Hatósági Osztály szervezeti rendszerében történik, 4 fő látta el az adóigazgatási feladatokat október 31. napjáig, majd 1 fő szociális ügyintéző kapcsolt munkakörben végez adóigazgatási feladatokat, az idegenforgalmi adóellenőrzésben az elmúlt évben kizárólag az osztály dolgozói vettek részt.

Kiemelt feladat a költségvetési egyensúly fenntartása érdekében az önkormányzat adóbevételeinek biztosítása, a hatósági ügyintézés során a jogszerűség, hatékonyság és célszerűség biztosítása.

2021. évben adóigazgatási ügyekben 12187 főszámos ügy (alszám: 18 681 db), (határozat, végzés, adószámla, felhívás stb.) került elintézésre, a polgármesteri hivatal összes ügyirat forgalmának megközelítően 80 %-át adóügyek jelentették.

A Hatósági Osztály szervezeti keretén belül történik a helyi adókkal – építményadó, helyi iparűzési adó, idegenforgalmi adó - kapcsolatos ügyek intézése, és más a helyi adóztatással összefüggő feladatok, bejelentés, bevallás feldolgozása, adókötelezettség ellenőrzése, végrehajtási feladatok ellátása és egyéb ügyintézés.

Feladatkörünkbe tartozik továbbá az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá adóigazolás kiadása.

Az adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóügyi feladatot végző köztisztviselők az önkormányzati adók behajtásán túl ellátják még a következő feladatokat:

* Az önkormányzati adóhatóság adószámláinak kezelése. Az adószámlák bankszámla kivonatának megérkezése után megtörténik a befizetések beazonosítása az adózókra. A bevételek és kiadások rögzítését követően, elkészülnek a pénzforgalmi naplók.
* Intézkedés történik a téves befizetések, túlfizetések rendezéséről, könyveléséről.
* Adóerő-képesség mértékéről adatszolgáltatás a Közgazdasági Osztály részére, illetve adatokat szolgáltatunk a hivatalvezetés részére.

Az adóhatósági munka egyes kiemelt fázisai:

* adózók bejelentkezése alapján a törzsállomány karbantartása,
* adóalanyok körének egyeztetése (ez alapján folyamatosan, illetve szükség szerinti felhívása a kötelezettség teljesítésének pótlására),
* folyamatos személyes és telefonos tájékoztatás, segítségnyújtás a bevallások kitöltéséhez, tájékoztatás a befizetett adóelőlegek és a folyószámla elérhetőségéről,
* a benyújtott adóbevallások ellenőrzése (alaki-tartalmi megfelelőség) adatainak rögzítése (minden bevallást rögzíteni kell, a nullást is),
* az adóhatóság által feltárt bevallási hibák javítása, illetve a hibák javítására történő felszólítás küldése,
* esetleges többlet befizetés miatt kiutalási igények elbírálása, intézkedés (értesítés, bizonylat) a visszautalásról vagy átvezetésről,
* a teljes körű bevallás feldolgozás után a hiányzó bejelentkezések és bevallások pótlására felszólítás,
* egyedi adóelőleg módosítási kérelmek elbírálása, határozathozatallal az elsőfokú adóigazgatási eljárás keretében,
* felszámolási eljárás indulása esetén hitelezői igények bejelentése a felszámoló biztos felé,
* fizetési hátralékok esetén felszólítás kiküldése, eredménytelenség esetén végrehajtási eljárás megindítása.

Az adónyilvántartás vezetése 2017. április 1. napjától az állam által biztosított központi számítástechnikai hálózaton keresztül távoli alkalmazásszolgáltatást nyújtó számítástechnikai rendszer az önkormányzati ASP (Application Service Provider alkalmazás-szolgáltató) alkalmazásával történik. Az ASP modell lényege, hogy a felhasználók egy egyszerű böngészőprogram segítségével az interneten keresztül vehetik igénybe a távoli szolgáltató központtól a tevékenységük támogatásához szükséges szoftvereket, alkalmazásokat, amelyek segítenek a gazdálkodási, adóztatási, hagyatéki, kereskedelmi feladatok ellátásában.

Az Elektronikus Önkormányzati Portál az önkormányzati ASP rendszerben az elektronikus önkormányzati ügyintézés helyszíne, az adózók ezen keresztül intézhetik ügyeiket a nap 24 órájában.

Az igénybe vehető elektronikus ügyintézési szolgáltatások az alábbiak: adóegyenleg lekérdezés, ügyindítás, bevallás lekérdezés, adók, díjak, illetékek befizetése az EFER szolgáltatás használatával, fizetéstörténet.

* 1. **Építményadó**

Építményadó esetében az adó mértéke 2016. január 1. napjától: szállásépület, szálláshely - ide nem értve az egyéb szálláshelyet - esetén 1.000 forint/m2/év. Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/év. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/év.

**Építményadó hatálya alá tartozó adózók száma az alábbiak szerint alakult:**

|  |  |
| --- | --- |
| építményadó fizetésre kötelezett adózók száma ismétlődések nélkül (fő) | adózók részére történt kivetések száma (db) |
| **4317** | **6 450** |
| A több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezők kiszűrésre kerültek. | Az adat ismétlődéseket tartalmaz, mert több adózó esetén előfordul, hogy több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezik. |

**Az építményadó kivetések fajtánként az alábbiak szerint oszlanak meg:**

|  |  |  |  |  |
| --- | --- | --- | --- | --- |
| Lakás darabszám | Üdülő darabszám | Kereskedelmi egység darabszám | Szállásépület darabszám | Egyéb nem lakás céljára szolgáló épület darabszám |
| **4 362** | **119** | **535** | **45** | **1 676** |

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése 100 % adókedvezményt biztosít a magánszemély tulajdonosoknak, (illetve a Helyi adó tv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakás céljára szolgáló ingatlanuk, és a lakáshoz tartozó rendeltetésszerűen használt gépjárműtároló után.

|  |  |  |  |
| --- | --- | --- | --- |
| **2021. évi adatok** | **Terület szerinti adózás esetén** | | |
|  | Adótárgyak  A. | Terület  B. | Adómegállapítás  C. |
| Megnevezés | száma (db) | (m2) | (Ft) |
| **Lakás és lakóépület (**összesen) | 4 284 | 325 830 | 195 498 013 |
| - ebből 100%-os kedvezményt érvényesítő | 2 248 | 214 127 | 128 475 992 |
| **Üdülő épület (**összesen) | 121 | 7 868 | 4 720 701 |
| - ebből 100%-os kedvezményt érvényesítő | 11 | 1 084 | 650 232 |
| **Egyéb nem lakás, üdülő céljára szolgáló építmény** (tipikusan garázs) – (összesen) | 1 668 | 35 888 | 21 532 978 |
| - ebből 100%-os kedvezményt érvényesítő | 890 | 17 178 | 10 306 528 |
| **Összes építményadó adótárgy és bevétel (C):** | **6 073** | **369 586** | **221 751 692** |
| - ebből kedvezményezett | 3 149 db | 232 389 db | 139 432 752 Ft |
| - ebből kedvezményezett %-ban | **51,85%** | **62,88%** | **62,88%** |

*Garázs: akkor kedvezményre jogosult, ha egy telken van a lakóépülettel vagy társasházban lakáshoz tartozó.*

Az ingatlanok területe, valamint az adóztatott terület különbségében a törvényi mentesség hatálya alá tartozó építmények területe is szerepet játszik. A korábbi években történt építési, bővítési munkák során az épületek hasznos alapterülete jelentősen megnövekedett. Ennek ellenére az adózott terület nagysága nem követte ezt a növekedést, mert a helyi lakosoknak biztosított adókedvezmény a teljes ingatlanra vonatkozik. Az építmények egy része nem csak a saját lakáscélú felhasználásra szolgál, hanem idegenforgalommal kapcsolatos bevételi forrást képez. Ezen épületrészek után az adózók szintén kedvezményben részesülnek. A fentiek miatt az adórendelet felülvizsgálata és esetleges módosítása indokolt lenne.

* 1. **Helyi iparűzési adó**

A helyi adómérték és kedvezményeink 2021. évre változatlanok maradtak.

Hévíz város illetékességi területén az adó mértéke a törvény szerinti maximumban, az állandó jelleggel végzett iparűzési tevékenység esetén az adóalap 2 %-a.

2021. évtől már nem kell a vállalkozásoknak ideiglenes jellegű tevékenység után iparűzési adót fizetni.

Helyi iparűzési adóban két törvény által is engedélyezett kedvezményezetti kör létezik:

* Az a vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult.
* Adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

**Helyi iparűzési adót/adóelőleget érintő speciális szabályok**

Az iparűzési adó 2021-ben átmeneti jelleggel a felére, 2 % helyett 1 %-ra csökkent, a 4 milliárd forint átbevétel vagy mérlegfőösszeg alatti kis-és középvállalkozások, valamint az egyéni vállalkozások körében.

Az adózók választhattak, hogy 2021. évben érvényesítik vagy sem az iparűzési adóelőlegfizetésnél a biztosított adóelőnyt, a 2022. május 31-ig benyújtott bevallásokban már ezeknek a vállalkozásoknak jár az 1 %-os mértékkel történő „adófelezés”, ha és amennyiben ezt a bevallásban majd jelölik.

A mikro-, kis- és középvállalkozásnak minősülő vállalkozóknak a 2021. évben, az adott előleg-fizetési időpontban esedékes – a Helyi adótörvény szerint bevallott és a 2021. évben az önkormányzati adórendelet szerinti adómértékkel bevallott – adóelőleg 50 százalékát kellett az esedékességi időpontokban megfizetni, ha erre vonatkozóan nyilatkozatot tettek.

A vállalkozóknak nyilatkozatot kellett tenniük legkésőbb 2021 február 25-ig a székhely, telephely szerinti önkormányzati adóhatóság számára, ha élni kívántak az adó felezés lehetőségével. Az említett nyilatkozat 2021. januárjától kizárólag az állami adó-és vámhatóságon keresztül, elektronikus úton volt benyújtható. A nyilatkozat alapján a meg nem fizetendő előleg-részlet összegével az önkormányzati adóhatóság a vállalkozó iparűzési adóelőleg kötelezettsége összegét hivatalból, határozathozatal nélkül csökkentette.

**2021. évben hivatalunkhoz 776 db nyilatkozat került benyújtásra, feldolgozásra.**

A koronavírus miatti veszélyhelyzet okozta visszaesés miatt előlegcsökkenést is kérhettek a vállalkozások. Az adózó az iparűzési adóelőleg esedékességének időpontjáig benyújtott kérelmében az általa bevallott helyi iparűzési adóelőleg módosítását kérheti az adóhatóságtól, ha előlegét az előző időszak adatai alapján fizeti és számításai szerint adója nem éri el az előző időszak adatai alapján fizetendő adóelőleg összegét. **2021. évre 45,2 millió forint előlegcsökkenést kértek és kaptak a hévízi vállalkozások.**

Az iparűzési adófizetés sajátossága, hogy az adózók éves bevallás során számolnak el az előző évben március 15. és szeptember 15., befizetett előleggel szemben. Az előző évről szóló bevallást a következő év május 31. napjáig kell benyújtani és a befizetett adóelőleg és a tényleges adó különbözetét megfizetni.

Az adózói nyilvántartásban 1314 cég és 939 egyéni vállalkozó szerepel. A 2020. évről beérkezett bevallások száma 1018 db, hiányzó bevallások száma 79 db. Az adózói törzsben azokat az adózók is szerepelnek, amelyek már megszűntek, felszámolás vagy kényszertörlés alatt vannak, és akiket nem terhel bevallási kötelezettség. (KATA adózók)

Évről évre **növekszik a kisadózó vállalkozások tételes adóalany (KATA)** szerinti adózó vállalkozások száma**. 2021. évben 300 KATA-s vállalkozásunk** volt. Őket éves bevallási kötelezettség nem terheli, az éves tételes adójukat (25.000,-Ft) két részletben fizethetik meg.

2019. július 1-jétől a Htv. 42/E §-a módosult azzal, hogy az állami adóhatóság havonta kétszer valamennyi a cégbíróságtól, bíróságtól, az egyéni vállalkozók nyilvántartásától érkezett, valamint az állami adóhatósághoz közvetlenül bejelentkező adóköteles tevékenységet végző adózó bejelentéseinek és változás-bejelentéseinek adatait továbbítja az adózó székhelye szerinti önkormányzat irányába, 2020. január 1-jétől pedig már az állami adóhatóság felé lejelentett telephely szerinti önkormányzat felé is megküldi a bejelentkezéseket és változás-bejelentéseket.

2021. január 1-jétől december 31-ig **3036 darab adatváltozást küldött át a NAV**. Ezen bejelentések nagy része iparűzési adó tekintetében nem eredményez változást, de iktatása és feldolgozása hatalmas többletmunkát jelent.

Ez az adónem a legnehezebben tervezhető adóbevétel. Jelen ismereteink szerint a tervezett bevételre várhatóan hatással lesznek a járványhelyzet gazdaságra gyakorolt hatásai és az esetleges további központi kormányzati intézkedések.

Továbbra is bízunk benne, hogy a városunkban működő vállalkozások talpon maradnak, növekednek, javul likviditásuk, illetve bővülhet a számuk.

* 1. **Idegenforgalmi adó**

A helyi adókról szóló 1990. évi C. törvény értelmében idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt, az adó mértéke 2020. évvel megegyezően 2021. évben is **530 Ft/fő/vendégéjszaka.**

A 319/2021. (VI. 9.) Korm. rendelet értelmében nem kellett az idegenforgalmi adót megfizetni a 2021. január 1. és 2021. június 30. közötti időszakban eltöltött vendégéjszakák után. Ettől függetlenül az adóbeszedésre kötelezettnek az adót be kell vallania, kivéve, ha az idegenforgalmi adó összege nulla.

A koronavírus járvány 2021-ben is nagymértékben befolyásolta az adónemben realizálható bevételt. Az év első felében nem kellett a vendégeknek idegenforgalmi adót fizetni, azonban - a 2020. április 26-tól december 31-ig terjedő időszakkal ellentétben - támogatást sem igényelhettünk erre az időszakra az eltöltött vendégéjszakák után. 2020. novembertől 2021. áprilisig csak üzleti céllal lehetett vendéget fogadni, ezért a szállodák többnyire zárva tartottak, és csak július, augusztus hónapban nyitottak újra, amikor már turistákat is fogadhattak.

A táblázatok 2020. évre vonatkozóan a támogatásokat és a befizetéseket együttesen tartalmazzák.



|  |
| --- |
| **Befizetett és bevallott idegenforgalmi adó havi megoszlása támogatással** |
| **2017-2021. években**  Idegenforgalmi adó bevétel (ezer Ft) |

A vendégek több, mint a fele évek óta külföldi volt, ezért figyelembe véve a koronavírus miatti korlátozásokat, és azt, hogy 2021-ben szinte kizárólag belföldiek érkeztek, az év második felének forgalma kiemelkedően jónak mondható.

**Befizetések és bevallások alapján számított vendégéjszakák 2017-2021.**

|  |  |  |  |  |
| --- | --- | --- | --- | --- |
| 2017 | 2018 | 2019 | 2020 | 2021 |
| 1 200 996 | 1 222 738 | 1 233 055 | 597 711 | 512 109 |

Az adónem kintlévősége 2021. december 31. napján 3 716 ezer Ft volt. A Covid okozta gazdasági helyzetre való tekintettel inkasszót nem alkalmaztunk.

Megközelítően 4 200 idegenforgalmi adóval kapcsolatos irat került feldolgozásra.

Az elektronikus ügyintézéssel kapcsolatos tájékoztatásra, segítségnyújtásra szánt idő, energia megtérül, mert a rendben működő ügyfélkapuval rendelkező ügyfelek már jórészt elektronikusan adják be bevallásaikat annak ellenére is, hogy az önkormányzati portálon gyakoriak a fennakadások. Az elektronikus ügyintézés az ügyfelek számára nagyobb időbeni és térbeni rugalmasságot jelent.

A beszedett idegenforgalmi adó után 2020. évtől normatív támogatást már nem igényelhettünk.

* 1. **Helyi jövedéki adó**

Jövedéki ügyben a jövedéki adóról szóló 2016. évi LXVIII. törvény rendelkezései alapján, az állami adó-és vámhatóság jár el, az alábbi kivétellel:

- a magánfőző desztillálóberendezésének bejelentésével kapcsolatban a lakóhely szerinti, a magánfőzés szabályai betartásának ellenőrzésével kapcsolatban – ide nem értve az előállított termék jogszabálysértő értékesítését – pedig az ellenőrzött tevékenység végzésének helye szerinti önkormányzati adóhatóság jár el,

- a magánfőző (24 fő) a magánfőzésre szolgáló desztillálóberendezés feletti tulajdonszerzését, valamint a bejelentett adatokban történt változást köteles bejelenteni a lakóhelye szerinti önkormányzati adóhatósághoz,

- az önkormányzati adóhatóság a bejelentésről értesíti az állami adó-és vámhatóságot és a bejelentéssel érintett másik önkormányzati adóhatóságot.

Az önkormányzati adóhatóságnál regisztrált magánfőző jogosult párlat adójegy-beszerzésre. A magánfőzőknek a párlatadójegyeket kell beszerezniük a vámhatóságtól, így önkormányzatunk nem részesül adó bevételből ezen adónem után.

Az állami adó- és vámhatóság az átadott párlat adójegymennyiség megadásával haladéktalanul értesíti a desztillálóberendezés tárolási, használati helye szerinti önkormányzatot.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából a 27/2004. (XII.25.) KvVM rendelet alapján fokozottan érzékeny vízminőségi területen lévő településnek számít, ami a legmagasabb besorolást, háromszoros szorzót jelent, így a díj településünkön 3 600 Ft/m3.

Városunk nagymértékben csatornázott, ezért ebből a díjból számottevő bevétel nem származik. 2021-ben 1 esetben 3 600 Ft került kivetésre.

* 1. **Adók módjára behajtandó köztartozások**

Az adók módjára behajtandó köztartozások esetében az önkormányzati adóhatóság nem a saját ügyében jár el, hanem más szerv, hatóság (kimutató szerv) által megállapított fizetési kötelezettséget érvényesít, amikor a kimutató szerv részére nem teljesíti fizetési kötelezettségét.

A tartozások végrehajtása minden esetben hivatalból indul. Először fizetési felhívás kiküldésére kerül sor, majd nem teljesítés esetén végrehajtás foganatosítása következik.

Az önkormányzati adóhatóság a tartozás beszedéséig, illetve az elévülési határidőig végzi a végrehajtást.

A tavalyi évben hozzánk 8 esetben érkezett megkeresés, összesen 96 525,- Ft, végrehajtási eljárásban 65 025,- Ft került behajtásra, melyet adóhatóságom tovább utalt a megkereső szerv részére.

A végrehajtás foganatosításáért minden esetben 5.000,- Ft költségátalány kerül felszámításra.

1. **Adó-és értékbizonyítványok kiállítása**

Az adó- és értékbizonyítvány kiállítására jellemzően bírósági végrehajtási, hagyatéki, gyámhatósági, vagyoni helyzet, természetes személyek adósságrendezési, adásvételi eljáráshoz, továbbá lakáscélú állami támogatás, illetve szociális ellátás igényléséhez kapcsolódóan kerül sor. A jegyző - az adott jogszabályi előírástól függően - az ügyfél kérelmére vagy hatóság megkeresésére állítja ki az adó- és értékbizonyítványt.

Adó- és értékbizonyítványt akkor lehet kiállítani, ha felhasználását jogszabály kötelezővé teszi, vagy szükségességét az ügyfél valószínűsíti. Tartalmát az ellenkező bizonyításáig mindenki köteles elfogadni.

A hagyatéki eljárásról szóló 2010. évi XXXVIII. törvény 26. § (1a) rendelkezése alapján 2020. február 1. napjától Kizárólag hagyatéki eljárással összefüggésben kiállított adó- és értékbizonyítvánnyal összefüggésben az öröklésben érdekeltek fellebbezéssel élhetnek.

Nem adható ki bizonyítvány, ha:

* kiadása jogszabályba ütközik,
* az igazolni kívánt tény, állapot vagy egyéb adat más okirattal bizonyítható,
* az ügyfél a hatósági bizonyítvány felhasználásának célját nem jelöli meg, vagy
* szükségességét nem tudja valószínűsíteni, vagy valótlan adat, tény, állapot igazolását kéri.

A kiállított adó- és értékbizonyítvány tartalmazza:

* az ingatlan és az ingatlanszerzők (tulajdonosok) adatait,
* az érték megállapításánál figyelembe vett tényezőket, továbbá
* az ingatlannak az adott időpontban fennálló forgalmi értékét.

Az ingatlanpiac tényadataihoz, a becsült érték táblázathoz a NAV Illetékhivatala szolgáltat alapot. Azonban az ingatlan reális értékének megállapításához állapotfelmérés, helyszíni szemle szükséges, amelyre a tulajdonossal történő előzetes egyeztetéssel kerül sor. A helyszíni szemlével kapcsolatos eljárás jelentős többletmunkát jelent az adóügyi dolgozók esetében. Sokszor az adatgyűjtés is nehéz a zártkerti, külterületi ingatlanoknál.

Adó-és értékbizonyítvány **kiadására 2021. évben 154 esetben került sor,** melyet - lehetőség szerint - megelőzött helyszíni szemle és felmérés.

1. **Hátralékok csökkentésére tett intézkedések**

Az adóigazgatási eljárás szabályai mellett, 2018. január 1-jétől jelentősen megváltoztak a követeléskezelésre és végrehajtásra vonatkozó szabályok is. Az önkormányzati adóhatósági végrehajtásnál, az adóhatóság által foganatosítandó végrehajtási eljárásokról szóló 2017. évi CLIII. törvény (Avt.), az adóigazgatási rendtartásról szóló 2017. évi CLI. törvény (Air.), az adózás rendjéről szóló 2017. évi CL. törvény (Art.), a bírósági végrehajtásról szóló 1994. évi LIII. törvény (Vht.) szabályait kell figyelembe venni.

Az önkormányzat elsődleges érdeke, hogy hozzájusson az őt megillető adóbevételekhez. A hátralék és követeléskezelés egyre fontosabb részét képezi az adóigazgatási munkának. Adóhatóságunk törvényes eszközökkel kényszeríti a hátralékos adózókat adótartozásuk megfizetésére, mely nem könnyű feladat. A végrehajtási munka során jogos elvárás az eredményesség mellett, hogy áttekinthető, támogató és méltányos legyen. Az adóhatóság munkájának két jól elkülönülő része a hátralékkezelés, valamint a tényleges végrehajtási cselekmények foganatosítása. Nagyságukból eredően is, kiemelkedő figyelmet fordít adóhatóságunk a nagy összegű adótartozással rendelkezőkre.

Mindazokkal szemben, akik önként nem teljesítik fizetési kötelezettségeiket, és hátralékot halmoznak fel, az önkormányzati adóhatóság a törvényes eszközök széles körének alkalmazásával következetesen lép fel.

Az elmúlt évek gyakorlatához hasonlóan, továbbra is igyekszünk méltányosan kezelni az adózók fizetési problémáit. Fontosnak tartjuk az adózóval való személyes kapcsolatfelvételt, melynek eredményeként 8 811 279,- Ft került megfizetésre.

|  |  |
| --- | --- |
| **2021. adózói egyeztetések során befolyt:** |  |
| telefonon egyeztetve: | 8 811 279 |
| átvezetés | 677 695 |
| **Összes:** | **9 488 974** |

Az adóhatóság által foganatosítandó végrehajtási eljárásokról szóló 2017. évi CLIII. törvény 2020. január 1. napjától már nem minősül végrehajtási cselekménynek, ha átvezethető túlfizetés összegét az általa nyilvántartott tartozásokra számolja el.

|  |  |  |
| --- | --- | --- |
| **Végrehajtási cselekmények (behajtások)** | 2021. évi végrehajtások | |
|  | végrehajtási összeg | befolyt összeg |
| hatósági átutalás (inkasszó) | 44 964 374 | 42 883 473 |
| munkabér - nyugdíj letiltás | 189 616 | 162 429 |
| gépjármű forgalomból való kivonása | - | - |
| **összesen** | **45 153 990** | **43 045 902** |
| telefonon egyeztetve | 6 636 972 | 8 811 279 |
| átvezetés | 677 695 | 677 695 |
| **összesen** | **52 468 657** | **52 534 876** |

Adóhatóságunk november hónapban 412 db hátralékos adózónak küldött egyenleg értesítőt, ezzel is csökkentve a kintlévőséget. A felhívás eredményeként közel 6 000 000,- Ft. került megfizetésre.

Az adó- végrehajtási eljárás során az adós köteles végrehajtási költségátalány megfizetésére, amelynek mértéke 5.000,- Ft. Költségátalány 141 adózó esetében került megállapításra.

* 1. **Fizetési könnyítéses eljárások**

Az elmúlt évben 5 magánszemély és 4 gazdasági társaság kért fizetési halasztást, illetve fizetési könnyítést. Adóhatóság 7 esetben engedélyezte az adó részletekben való megfizetését. A többi kérelem elutasításra került, illetve az eljárást az adóhatóság megszüntette, mivel a törvényi feltételeknek nem felelt meg.

Az Art. 2017. évtől lehetőséget biztosit az automatikus részletfizetési kedvezményre, melyet 2018. évtől a jogszabály tovább bővített. Azok a természetes személyek adózók (ideértve az egyéni vállalkozókat is) akik legfeljebb 500 ezer forint tartozással rendelkeznek, évente egyszer 12 havi pótlékmentes részletfizetést kérhetnek. Ilyenkor az adóhatóságnak nincs joga vizsgálni az adózó vagyoni körülményeit, illetve az adótartozás kialakulásának okait, azonban itt is érvényes, ha az adózó az esedékes részlet befizetését nem teljesíti, a tartozás egy összegben esedékessé válik.

Automatikus részletfizetési kedvezményt 3 esetben kérelmeztek, illetve engedélyeztünk.

Az alábbi hátralék táblázat összege nem tartalmazza a már nem működő, felszámolás alatti gazdasági társaságok adótartozását, valamint az elévülési időszak hátralékállományát, illetve a nem esedékes hátralékot.

|  |  |  |  |
| --- | --- | --- | --- |
| **adónem** | **esedékes hátralék** | | |
|  | **2019.12.31** | **2020.12.31** | **2021.12.31** |
| építményadó | 20 625 937 | 23 924 160 | 16 998 417 |
| idegenforgalmi adó | 2 285 130 | 792 212 | 3 716 468 |
| iparűzési adó | 41 480 210 | 24 478 439 | 12 122 272 |
| gépjárműadó | 3 718 003 | 2 682 873 | 850 399 |
| késedelmi pótlék | 5 151 329 | 4 233 297 | 4 033 064 |
| bírság és végrehajtási költség | 1 374 162 | 1 111 933 | 806 158 |
| **összesen:** | **74 634 771** | **57 222 914** | **38 526 778** |

A 2022. évben az összes hátralék 2021. évhez képest 18 696 136,- Ft-tal csökkent.

* 1. **Ellenőrzési tevékenység helyi adók vonatkozásában**

Az adóigazgatási fontos területe az adóellenőrzés. Az adóellenőrzéssel kapcsolatos feladatok:

* a kijelölt adóalanyoknál az adóellenőrzés lefolytatása,
* szükség szerint helyszíni ellenőrzés, megállapítások írásba foglalása, a jegyzőkönyv az ellenőrzés alá vont részére történő megküldése,
* határozat kibocsátása a megállapított adóhiányról, adóbírságról, késedelmi pótlékról.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett munkaterületük vonatkozásában láttak el.

**6.1. Építményadó ellenőrzés**

Az adózásból kimaradt ingatlanok és adózók felderítése folyamatosan történik az ingatlanügyi hatóság által biztosított nyilvántartás kivonatos formája a Földkönyv, (txt fájl) illetve a TAKARNET rendszer által. A minden évben ingyenesen rendelkezésünkre bocsájtott Földkönyvi adatok összevetése az adóhatóság nyilvántartásával munkánk folyamatos részét képezi, ez jelenleg is folyamatban van. Ezáltal több nem adóztatott építmény kerül felderítésre, több esetben 5 évre visszamenőleg kellett megállapítani az eddig be nem vallott adót. A 2021. éveben 121 esetben bocsátottunk ki felhívást az adóalanyok részére. Az esetek túlnyomó többségében (90% felett) a felhívásban megjelölt határidőben teljesítették bevallási kötelezettségüket. A fennmaradó esetekben az ismételt felhívás eredményre vezetett.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A helyszíni szemléről jegyzőkönyv készül, melynek hitelesített példányát adózó a kivető határozattal együtt megkapja. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

Az idegenforgalmi adóellenőrzésben 6 fő köztisztviselő vett részt, akik hatósági munkájuk mellett látták el ezt a feladatot. Az ellenőrzések 2021. júliustól 2021. novemberig tartó időszakban zajlottak le. Összesen 62 szálláshelyet érintően folytak az ellenőrzések, ebből 60 helyszíni ellenőrzés keretében történt. Az helyszíni ellenőrzések során 2 alkalommal jogsértés kerül feltárásra, ezen esetekben bírság kiszabása történt.

Hivatalból 2 bejelentés nélküli szálláshely esetében indult idegenforgalmi adókötelezettség teljesítésére irányuló ellenőrzés.

Az idegenforgalmi adóellenőrzés során a kollégák, nemcsak a szálláshelyszolgáltató internetes portálon történő foglalásairól tájékozódtak előzetesen, hanem vizsgálták az építményadóbevallás meglétét is.

A 2020. évi be nem fizetett idegenforgalmi adót pótló állami támogatás igénylésére zárszámadásig volt lehetőség, ezért 2021. év elején az idegenforgalmi adó nyilvántartó könyvek záradékolásakor megvizsgálásra került, hogy minden könyvben szereplő, 2020. év adott hónapjaira vonatkozó bevallás beérkezett-e. Az adózók felhívásra kerültek a hiányosságok pótlására, illetve eltérés esetén önellenőrzésre. A szállásadók nyilvántartása a kialakult gyakorlatnak megfelelően összevetésre került az idegenforgalmi adóbevallásokkal a szálláshely portálok vendégvéleményeivel.

Az ellenőrzések és a záradékolás során összesen 92 db építményadóbevallás hiány került feltárásra.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen 2021. évben 3 ügyben nyújtottak be fellebbezést, ebből 2 esetben a hagyatéki eljáráshoz kiadott adó- és értékbizonyítvány, 1 esetben építményadó megállapítása miatt került fellebbezés eljárásra.

A két hagyaték ügyében keletkezett adó és értékbizonyítványban szereplő összesen 9 ingatlan értékét a másodfokú Zala Megyei Kormányhivatal Hatósági Főosztály Hatósági és Oktatási Osztálya megváltoztatta, azok értékeit igazságügyi szakértői képesítéssel rendelkező ügyintézők bevonásával állapította meg. Meg kívánom jegyezni, hogy a hatóságunk által megállapított összegeket szinte minden esetben csekély, pár százalékos forgalmi érték eltéréssel állapította meg a másodfokú hatóság.

Építményadó kötelezettséget megállapító határozatunk ellen 1 fellebbezés került benyújtásra. Döntésünk megváltoztatására az indokolásában elírt dátum miatt került sor, egyéb részei a határozatnak változatlanul hatályban maradtak.

**Ellenőrzések külső szervek részéről**

A felügyeleti szervek részéről 2021. évben nem került ellenőrzés lefolytatásra.

1. **Aktualitás**

Jegyzői összefoglaló: a 2021. év adóigazgatási tevékenységében és az adóbevételeink alakulásában a veszély- és járványhelyzet gazdasági hatása játszotta a legnagyobb szerepet.

Az adóigazgatásban dolgozók még nagyobb figyelmet fordítottak a bevételek realizálására, az ellenőrzési tevékenységre, a hátralékok csökkentésére tett intézkedésekre, mindezek hozzájárultak ahhoz, hogy adóbevételeink jelen gazdasági környezetben is részben teljesültek.

Mivel építményadó rendszerünk átszabását a jogszabályi környezet immár két éve nem tette lehetővé, ezért továbbra is kiemelt cél az adórendelet koncepciójának megalkotása.

A beszámoló adatai és a Zala Megyei Kormányhivatal 2020. évi komplex ellenőrzésének jelentése is azt mutatják, hogy hatékony és törvényes az adóigazgatási munka, amelyet ez évben is – különös tekintettel a bekövetkezett változásokra – fenn kívánunk tartani.

**2022. évben az önkormányzati adóhatóság részéről célvizsgálatot kezdünk az építményadó bevallási kötelezettség ellenőrzésére, így a bevallások és különösen az 100 %-os adókedvezmény érvényesítésének vizsgálatára.**

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a jegyző, mint önkormányzati adóhatóság 2021. évi adóigazgatási tevékenységről szóló beszámolóját megtárgyalta és elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Fábiánné Hoffman Márta | hatósági osztályvezető |  |  |
| Pángerné Toplak Éva | idegenforgalmi adóügyintéző |  |  |
| Panka-Kovács Melinda | igazgatási ügyintéző |  |  |
| Szörényi László | adóügyi és építményadó ügyintéző |  |  |
| Szűrösné Németh Hajnalka | iparűzési adó ügyintéző |  |  |
| Strausz Nikolett | behajtási ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |