**ELŐTERJESZTÉS**

**Hévíz Város Önkormányzat Képviselő-testületének**

**2022. március 31-ei ülésére**

**Tárgy:** Hévíz Város Önkormányzat Gazdasági, Műszaki Ellátó Szervezet 2021. évi beszámolója

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

**Előterjesztő:**

**Gönye József**

**igazgató**

**GAMESZ**

**I.**

**Tárgy és tényállás ismertetése**

**Tisztelt Képviselő-testület!**

A vírus okozta gazdasági nehézségek miatt szükségessé vált az intézmény átalakítása. A fenntartó által előírt intézkedéseket végrehajtottam, melyek a következők voltak:

* a parkfenntartás létszámleépítése
* a gazdasági csoport leépítése, áthelyezése, amely június 30-val megtörtént.

A 2021. év létszámleépítési intézkedései a parkfenntartási-, és köztisztasági csoportot érintették leginkább, melyre a későbbiekben részletesen kitérek.

Az év folyamán felmondott a Bibó sportcsarnok takarítónője, két szakács, két közfoglalkoztatott és a karbantartó villanyszerelőnk. A takarítói állást átszervezéssel oldattam meg. Jelenleg két fő látja el a takarítási feladatokat és a portaszolgálatot. A hivatal takarítását két fő végezte, plusz egy fő gondnoki teendőket lát el. A két takarítóból egy fő átkerült más munkakörbe, ő konyhai kisegítő, valamint mosó-takarító feladatot kapott. Betegség és szabadság esetén a takarítói feladatok elvégzésében is lehet alkalmazni.

Az irodán is szükségessé vált az átszervezés. A könyvelés átkerült a hivatalba, megtörtént a létszámleépítés. A Teréz Anya Szociális Integrált Intézmény átszervezése révén a munkaügyi feladatok átkerültek hozzánk. Pár hónap múltán bebizonyosodott, hogy két kolléganő nem tudja ellátni az összes irodai feladatot (pénzügy, titkárság, munkaügy). A konyhai adminisztrátor bevonásával javítottunk a helyzeten.

A fent említett problémákat azért mutattam be, mert sajnos a biztonságos működésünk volt veszélyben.

A munkaerő pótlását álláshirdetéseken keresztül próbáltam, próbálom megoldani.

A műszaki csoportot nem érintette a létszámleépítés. Munkájukat a megszokott ütemterv szerint végezték. Az intézményekben elvégzett hibajavítások, karbantartások mellett sok esetben kisegítették a parkfenntartás munkáját. Részt vettek a kiszáradt fák kivágásában, zöldfelületek kaszálásában. Nehézséget egyedül a villanyszerelő távozása jelentett, melyet szintén munkaerő átszervezéssel oldottam meg.

Az elmúlt idők szemléletét megváltoztatva nem csak karbantartási tevékenységet végeztünk, hanem kisebb beruházási munkákat is vállaltunk. Ilyen volt a Kossuth Lajos utcában a hiányzó szegély pótlása, a nagyparkolóban a járda- és korlátépítés, a Vajda Ákos lakótelepen konténer tároló kialakítása, TDM udvarán kerékpár tároló gyártása, sportcsarnok homlokzatának a festése.

Az új parkolási rendszer építésében a kivitelező kérésére több esetben is bedolgoztunk.

A tankerület megbízására tisztasági festéseket végeztünk a Bibó Gimnázium, és az Általános iskola tantermeiben. Az utóbbi két munkával közel 2.000.000 forintot kerestünk. A költségek csökkentése végett a város úthálózatán minimális kátyúzási feladatot végeztünk, túlnyomó többségben saját erőből. A kimosódott padkákat, kavicsos utakat több alkalommal mart aszfalttal javítottuk. Az őszi útburkolati jelek festését elhalasztottuk. Az útmesteri feladatok elvégzésére kerestünk vállalkozót és kértünk ajánlatot. Sajnos a költségvetésben nem állt rendelkezésre a finanszírozás összege. Csak szükség esetén kérünk segítséget, szakvéleményt. Természetesen az ellenőrzéseket, táblacseréket elvégezzük.

A közvilágítás karbantartására meghosszabbítottuk a szerződést a múlt évi ár megtartásával. A belváros javítását továbbra is saját villanyszerelőnkkel látjuk el. A meglévő lámpatesteken olyan meghibásodások jelentkeznek, melyeket nem tudnak megjavítani. Szükséges lesz új lámpatesteket vásárolni, melyek megjelenésben el fognak térni a jelenlegitől.

Sajnos a FAM vizsgával rendelkező villanyszerelőnk felmondott. A karácsonyi díszvilágítás kiépítését, bontását még elvégezte. A pótlását saját állományunkból oldottuk meg.

A Bibó kollégium tetőszerkezetét a műszaki osztály utasításai szerint megerősítettük. További beavatkozásra lenne szükség, viszont nem rendelkezünk megfelelő szakemberrel. Adorján Zoltán keresett vállalkozót, de a javítás a mai napig nem történt meg. Hasonló problémába ütköztünk a hévízi temető ravatalozójának tetőszerkezeténél.

Hebi üzemeltetését az elmúlt évhez hasonlóan végezzük. A munkaidőn kívül végzett munkát túlórában fizetjük ki. A kerékpárok állapota egyre rosszabb. A kis forgalom miatt csökkentettük a dokkolókban lévő kerékpárok számát.

Nyilvános illemhelyek üzemeltetését külső vállalkozó végzi. Megbízási díjat nem fizetünk. Elmondása szerint nagyon kevés bevételt teremt. Heti rendszerességgel tapasztalunk rongálásokat. Előfordult, hogy a szemetes kosárban lévő kéztörlő papírt meggyújtották, lefolyóba sörös dobozt gyűrtek, szifonokat törtek, stb.

A város területén lévő szemetes kosarakat leszereltük, mivel a csökkentett létszámmal a feladatot nem tudjuk ellátni. A feladat elvégzésénél fő szempont az volt, hogy minden kereszteződésben maradjon gyűjtőedény. A frekventált helyszíneken nem történt csökkentés. Több alkalommal ellenőriztük a kosarakba kihelyezett hulladékot, és sajnos a bent levő tartalom nem utcai hulladék. Meggyőződésünk, hogy a környező zártkerti ingatlanokról hordják bele az emberek.

A lakosságtól több esetben kaptunk bejelentést, hogy patkányokat láttak. Külső szakember bevonásával etetődobozokat helyeztettünk ki, melyeket rendszeresen ellenőriz.

Termelői piac folyamatosan üzemelt az átépítés alatt. A jégpálya sátor tanúsítványa lejárt, a szükséges vizsgálatot elvégeztettük. A tetőponyván sérüléseket találtunk, azok javítását a gyártó céggel végeztettük el. A ponyvára több év alatt rárakódott szennyeződést magasnyomású mosóval távolítottuk el. A DRV átemelő előtti területet lekavicsoztuk. Szükséges lenne az épület mögötti területet is kavicsozni, és az északi oldalon kerítést építeni. A műszaki osztály felé jeleztük a problémát, melyre ajánlatot is adtunk.

**Közétkeztetés:**

Mint minden évben 2021-ben is alaptevékenységünk az étkeztetés, de a pandémia sajnos ezt az évet sem kímélte és a mi üzemelésünket is nagymértékben befolyásolta. Gazdaságilag egyre nehezebb az adott normából ugyanazt a minőséget biztosítanunk, mivel az árak növekedtek és részünkről a kért áremelés a moratórium miatt nem történhetett meg a mai napig.

A közétkeztetés egy komplex terület, egyik oldala a gazdaságos működés, a másik viszont a szociálpolitika, az egészségmegőrzés.

Az egészséges táplálkozás alapjait, annak rendszerességét és kulturáltságát a gyerekkorban kell megalapozni. Kiemelkedően fontos, hogy a bölcsődés, óvodás, általános iskolás korosztály az életkorának megfelelő mennyiségű és választékos étrendben részesüljön.

A közétkeztetés fontossága megkérdőjelezhetetlen, hiszen feladata az élelmezést igénybe vevők táplálkozási igényeinek mennyiségi és minőségi kielégítése.

Konyhánk jelenleg 750 adag/nap étkezési igényt elégít ki A-B menü választási lehetőség biztosításával.

Az alábbi étkeztetéseket biztosítjuk:

- bölcsőde (20 fő) 4x-i

- óvoda (110 fő) 3x-i

- iskola menza (100) 1x-i

- iskola napközi (180 fő) 3x-i

- középiskola (100-110 fő) 1x-i

- kollégium (6-8 fő) 2x-i

- TASZII szociális étkezők (72 fő) 1x-i

- TASZII bentlakó gondozottak (57 fő) 5x-i

- Intézményi dolgozók (73 fő) 1x-i

- vendégebéd (40 fő) 1x-i

Naponta kiszállítunk 250-270 adag ételt, mely az intézmények tálalókonyháin kerül kiszolgálásra.

A korszerű gépek, konyhai berendezések használata segíti munkánkat, viszont az időszakosan felmerülő nehézségeket (folyamatos munkaerőhiány) a konyha dolgozóinak elhivatottsága, szakmai munkája, közösségi emberként való hozzáállása áthidalta eddig, viszont nagyon nehéz a hosszútávú fenntartása. Igyekszünk, hogy a „fogyasztó”- legyen az gyermek vagy felnőtt étkező -, semmit ne vegyen észre a belső problémákból.

Ellátjuk a diétát igénylő gyerekek étkezését is, valamint a szociális étkezőknél is nagyon sok a speciális étrend. Ez nagy odafigyelést igényel a dolgozóktól a napi feladatok ellátása mellett (cukorbetegség, tejfehérje, tojásérzékenység, laktóz intolerancia és ezek kombinációi) és ezeket az ételeket csak diétás szakács készítheti el.

**Humán erőforrás:**

Az élelmezés minősége és színvonala érzékenyen reagál a személyi feltételek adottságaira, hiszen a megfelelő létszám, a szakképesítés, a kiváló munkaköri alkalmasság és a munkatársak igényessége befolyással bír a minőségi ellátásra.

Nagy probléma számunkra, hogy többszörös hirdetésre sem választják a szakképzett szakácsok a közétkeztetést, nem csábító nekik a heti 5 napos 8 órás munkarend sem. A speciális egyéni étrendet pedig csak szakképzett diétás szakács végezheti és jelenleg 1 fő rendelkezik ilyen végzettséggel.

2021-ben:

* szakácsok száma 6 fő volt ebből 2 szakács felmondott (a létszám hiány miatt egyre több volt a feladat) és a konyhavezetőnk nyugdíjba vonult
* konyhai kisegítők közül 2 fő felmondott

Egész évben folyamatos munkaerőhiánnyal dolgoztunk (felmondások, betegség miatt).

A konyhavezetőnk 2021 áprilistól táppénzen volt majd szeptembertől sétálóra ment.

2021-ben a szociális étkezők ellátását hétvégén is meg kellett oldanunk, ami szintén nagy nehézséget okozott, mivel a dolgozók beosztásánál figyelni kell arra, hogy hétköznap legyen elég munkaerő.

2022. január 1-től a hétvégi főzés megszűnt, de január 30-val még egy szakács felmondott. A felmondás okaként a rengeteg munkát, a helyettesítés hiányát és más helyen magasabb fizetést említette meg.

A konyha dolgozói létszáma és munkakör szerinti megoszlása (2022. március):

- szakács 2 fő (plusz 1 fő próbaidős)

- konyhai kisegítő 10 fő (plusz 1 fő 4 órában)

- 1 fő adminisztratív feladatok, élelmezésvezető helyettes

- 1 fő élelmezésvezető

Folyamatosan hirdettük a szakácsállást, de a jelentkezők fizikailag, szakmailag nem bírták a munkát és próbaidőn belül elmentek. Jelenleg is azzal küzdünk, hogy nincs jelentkező.

A közétkeztetési feladatok ellátását nem tudja egy étteremből jövő szakács rögtön elvégezni, idő kell, hogy megtanulja a közétkeztetésben használt teljesen más mennyiségeket, mértékeket és adagokat. Jelenleg a konyhán 2 fő szakács dolgozik, egyikük a konyhavezetői feladatokat is ellátja, valamint a próbaidős szakácsokat is betanítja. Nagyon félő, hogy sokáig ez a helyzet nem fenntartható, amennyiben beteg lesz, helyettesítése nem egyszerű feladat. A jelenlegi másik szakács a diétában főzi az egyéni diétákat és a szociális ellátottak ételét. Jelenleg az ő helyettesítése sem megoldott.

Egy fő konyhalányt 2022. 03. 27-től beiskolázunk szakácsnak, a képesítés ideje 10 hónap.

**A konyha működése:**

Szeptemberben bevezetésre került a „K” menü, amely egy profitorientált meggondolásból valósult meg. Sajnos a napi rendelések mennyisége nem váltotta be a hozzá fűzött reményeket. A megrendelések száma átlagban napi 1-5 volt, ezért szükségesnek láttuk megszüntetését.

A nyár folyamán különböző táborok voltak elérhetők a diákok számára. Az étkeztetésüket biztosítottuk.

A vírus miatti korlátozások ellenére működésünk folyamatos volt egész évben, nem kellett leállnunk. A nyári festés, javítás megtörtént, ami után a konyha nagytakarítását is elvégeztük. A konyhai eszközök szükséges pótlása megtörtént.

A főző- és tálalókonyhai munka zavartalan ellátásához szükséges feltételek biztosítottak voltak, igyekeztünk a személyügyi kérdéseket is megoldva megfelelő minőségben végezni a munkánkat.

A fagyasztókamra felújítása fontos volt számunkra, mert folyamatosan elromlott a nyári forróság hatására, nem bírta a motor a hűtést. Javítása megtörtént.

A mikrobiológiai biztonság koordinálásához nagy segítséget nyújt a HACCP alkalmazása, főleg most, amikor kiemelt fontosságú a higiénia betartása, betartatása. A rendszer a gyártás és a forgalmazás műveleteit oly módon szabályozza, hogy megakadályozza a veszélyhelyzetek kialakulását. 2021-ben a rendszer felülvizsgálata megtörtént, melynek szükséges időszaka 2 évente történik.

**Az előkészítő, főző, tálaló helyiségekben lévő eszközök műszaki állapota:**

* Burgonyakoptató jó állapotú
* Egyetemes robotgép jó állapotú
* Kenyérszeletelő gép jó állapotú
* Felvágott szeletelő gép jó állapotú
* Főzőüstök 4db, 2 cserélve lett jó állapotú
* Billenő serpenyő 2db, kisebb hibajavításokra volt szükség
* Főzőzsámoly 3 db jó állapotú javítva volt tavasszal
* Kombi sütő pároló jó állapotú a mosó szórófej javítva volt
* Mosogatógép kisebb-nagyobb javításokkal üzemel
* Melegen tartók folyamatosan karban tartva, mert már elég régiek
* Hűtőszekrények, fagyasztók jó állapotúak
* Tűzhelyek jó állapotúak
* A jelenlegi melegvízellátásunk, elszívó rendszerünk elavult

A készletbeszerzések nagy része az élelmiszer beszerzéseket tartalmazza, amely 2021-ben félévente történt, júniusban és decemberben. 2022-ben az ingadozó árak és a nyersanyaghiány miatt negyedévente írjuk ki a termékcsoportok beszerzési eljárását.

A beszerzési eljárásnál figyelembe kell venni a következőket:

* milyen időszakra szól,
* vannak-e helyi termelők, akiktől tudunk vásárolni,
* tudjuk biztosítani a változatosságot pl.: tésztafélék, gabonák, mirelit, zöldség.
* étlapkészítéshez kell igazodnia, hogy olyan termékek legyenek benne megtalálhatók, amik majd az étlapon szerepelnek.

Az étteremben kialakított kártyás rendszert megszokták az étkezők, jól működik, a befizetés hiánya ritkán okoz problémát, de igyekszünk megoldani és segíteni.

Az ételhordós elvitel az étteremben történik, a vendégek a bejárati ajtó mellett lévő állványra helyezik az ételhordót és mi a tálaló ablaknál töltjük meg azokat, hogy ne kerüljenek be a konyha területére. A vendégétkezők száma a vírushelyzet miatt kevesebb lett, de szépen fokozatosan térnek vissza az étkezést igénylők.

A konyha működését informatikai oldalról a QB élelmezési program támogatja (a napi anyaghányad nyilvántartás, kiszabás elkészítés, raktárkészlet nyilvántartó valamint bármilyen adat visszanézhető évzárás után is, mert archiválva van). A program alkalmas a nyersanyagok bevételezésére, óvodai, iskolai, felnőtt étkezési normák kezelésére, receptek karbantartására. A létszám a webes felülettel van kapcsolatban, így a megrendelt adagok száma alapján pontosan tudunk főzni.

Az intézményekben a gyermekek nagy része meg van elégedve az étel minőségével, mennyiségével, az étkezés módjával, de vannak olyan gyerekek, akik nagyon egyoldalúan táplálkoznak és ők csak szinte a tésztákat eszik meg.

Nekünk meg kell felelni 37/2014. (IV.30) EMMI rendeletnek, mely a közétkeztetésre vonatkozó táplálkozás-egészségügyi előírásokra ad utasítást. Az étrendnek a korcsoportok élettani szükségletének megfelelő energia tartalmú, összetételű ételekből, italokból kell állnia, amely egészséges, finom és megfelelően tápláló.

Megnehezíti a dolgunkat, hogy a rendelet részletesen szabályozza többek között az óvodai, iskolai menzákon az adandó ételek elkészítését és tápanyagtartalmát. Tilos például többek között a szénsavas vagy cukrozott üdítő, a magas zsírtartalmú húskészítmények. Továbbá rögzítették azt is, hogy nem tehetünk ki az asztalra só- és cukortartót. Előírta a jogalkotó azt is, hogy a közétkeztetésben fokozottan csökkenteni kell a napi bevitt sómennyiséget, ami a legnagyobb gond számunkra, mert a kenyér és a felvágott már tartalmazza az előírt sómennyiséget.

Igyekszünk mind a két oldalnak megfelelni, de fontos a változatossági mutató figyelembe vétele is és az idényszerűség, valamint a gazdaságos működés.

Az étkezés minőségének értékelése a fogyasztók visszajelzésének tükrében történik. Fontos számunkra a kapcsolattartás az intézményekkel, hogy a felmerülő kérdéseket, kéréseket meg tudjuk beszélni, meg tudjuk oldani. Ebben az intézményvezetők egész évben a segítségünkre voltak, nem volt olyan probléma, amit ne tudtunk volna megoldani.

A konyhán végzett munka felelősségteljes, nagy odafigyelést, kitartást, teherbírást igényel, továbbá a jogszabályi változások tekintetében naprakész tájékozottságot is. Sokszor előfordult osztályok karanténba helyezése, óvoda, bölcsőde leállása a betegség miatt, de mindig problémamentes volt a kommunikáció az intézmények között egész évben.

Az étterem fertőtlenítése egész évben ózongenerátorral történt, valamint kézfertőtlenítőt helyeztünk ki a bejárathoz és az étkezők maszkot használtak.

**Parkfenntartás, köztisztaság**

A 2021. év létszámleépítési intézkedései a parkfenntartási-, és köztisztasági csoportot érintették leginkább. 2021. januárjában a csoport létszáma 24 fő volt, amelybe két közfoglalkoztatott dolgozó is beletartozott. A 2021. év elejétől kezdődően 2021. áprilisáig a létszám megfeleződött a leépítések, és az időközbeni kaotikus helyzetből fakadó felmondások következtében. A helyzet áprilisra kritikussá vált a feladatok ellátása szempontjából, de az év folyamán sikerült az előirányzott keretig pótolni a létszámot. Az új dolgozók hasonló munkaterületen dolgoztak, viszont szakmai felkészültségük elmarad a távozó kollégáktól.

Jelenleg 13 fő dolgozik, amelyek közül 2 fő köztisztasági feladatot lát el, 1 fő a temetőgondnoki teendőket végzi, 3 fő pedig folyamatosan gépkezelői munkát teljesít. Az év utolsó két hónapjától két közfoglalkoztatott dolgozót sikerült alkalmazni. A feladatok elvégzését egy kisteherautó (Citroen Jumper), három traktor (Yukon, Antonio Carraro), fűnyírótraktor (Ferrari), öntözőautó (Multicar), seprőgép, rakodógép, és egy hótolásra, kaszálásra használható Mercedes Unimog tehergépjármű segíti, az egyéb motoros kézi szerszámok (benzines fűnyíró, benzines fűkasza, motorfűrész, lombfújó stb.) mellett.

A létszámleépítés legdrasztikusabb következménye, hogy a több munkaterületen egyidőben történő párhuzamos munkavégzés lehetősége megszűnt. Munkaszervezés szempontjából nehézséget jelent, hogy egy egy-két fővel ellátandó munka esetén (gyomirtás, növényvédelem) a maradék létszám esetenként nem elegendő egy komplex munkafolyamat szükséges részfeladatainak elvégzéséhez (pl., fűnyírás esetén szegélyezés, nyesedék összefújása, takarítás, szállítás). A több időt igénylő, nagyobb nagyságrendű munkafolyamatok elvégzése esetenként elhúzódik, ami más munkák elvégzésének csúszását eredményezi.

A fenntartási munkák gördülékenysége szempontjából problémát vet fel a szabadságok, betegállományok alatti helyettesítések megoldása. A gépkezelői, öntözési feladatok folyamatos ellátása a feladat speciális jellege miatt képesítést (Multicar C kat. jogosítvány) és odafigyelést igényel, ennek megoldása (főként havária esetén) ezzel a létszámmal nehezen kivitelezhető. A két köztisztasági feladatot ellátó kolléga rendezvény esetén ügyeletet is ellát (többnyire 14:00 és 22:00 között), a pihenőnapok biztosítása miatt viszont helyettesítésük szükségszerű. Ez természetesen szabadság, betegség esetére is érvényes. Jelenleg hétfőn-pénteken a teljes városban megtörténik a szemét összegyűjtése, kedden, szerdán és csütörtökön pedig csak a belváros kukáinak ürítése történik. Ez az idegenforgalom csökkenése miatt alakult így, mivel a szemét mennyisége is lecsökkent. Ez indokolta a hulladékgyűjtők egy részének felszámolását is, bár sajnálatos módon a lakók, üzletbérlők a közterületi szemeteseket használják a háztartásukban, üzleteikben képződött hulladék elhelyezésére. Ez a rendszer a jelenlegi idegenforgalmi helyzet, és a minimális számú rendezvény mellett is csak részben működőképes. Ha ez a helyzet „régi idők” irányába változik, azaz a turizmus és a rendezvények száma növekszik, a parkfenntartási csoportból helyettesítő emberek bevonása szükséges. Hétvégi rendezvények esetén a köztisztasági feladatot ellátó kollégán kívül további 2-3 fő szükséges, hogy a reggeli takarítást elvégezze. Mindezeknek a plusz óráknak kompenzálása újra csak más feladatok elvégzésének hatékonyságát csökkentheti.

A feladatok maradéktalan elvégzéséhez esetenként szükséges a műszaki csoport bevonása is, (pl. tujakivágás, fakivágás, fametszés). Mindazonáltal nyilvánvaló, hogy a munkafolyamatok elhúzódnak, és két-három ember együttes távolléte elegendő, hogy nagyon visszavesse a munkavégzés sebességét. A parkfenntartási munkálatok nagy részét az időjárás befolyásolja. Egy esős, vagy más okból kedvezőtlen időszak után kisebb létszámmal nehezebb „behozni” a lemaradást. A metszési, takarítási, ültetési munkák nem húzódhatnak el. Ennek ellenére egy más jellegű munkaszervezéssel, rugalmasan kezelt prioritásokkal, munkaerő átcsoportosítással próbáljuk meg a létszámhoz igazodóan a fenntartást elvégezni.

**Síkosság mentesítés**

A téli időszak közeledtével ellenőriztük, és szükség esetén javítottuk a síkosság mentesítéshez használt eszközöket. Az Ady Endre utca kivételével minden út-, és közterület síkosság mentesítését intézményünk végzi el. Folyamatos vezetői ügyeletet ellátva születik döntés a szükséges beavatkozásokról, amellyel jelentős költség-, és munkamegtakarítás érhető el. A feladatot előre meghatározott terv alapján látjuk el. Meredek utcák, gyűjtőutak az elsők, ezt követi a többi utca síkosság mentesítése, ezzel párhuzamosan a gyalogátkelőhelyek, buszöblök, önkormányzati intézményekhez csatlakozó burkolt felületek. Az utak felületére (aszfaltfelületre) útszóró sót, a járdafelületre zeolitot használunk. Az utakra vonatkozóan egy teljes sózási körben, hozzávetőleg 6 tonna só kerül kiszórásra, amely a jelenlegi áron 300.000 Ft költséget jelent. Ehhez jön még a járdafelületekre kiszórt síkosságmentesítő anyag. 2021. január-március, illetve az elmúlt téli időszak alatt két-két alkalommal volt szükség a város teljes területének síkosság mentesítésére. A város legnagyobb átmenő forgalmát bonyolító Széchenyi utca síkosság mentesítését jelenleg megbízással a Magyar Közút Nonprofit Zrt végzi el. Az általuk üzemelő 24 órás készenlét megfelelő garanciát nyújt a biztonságos közlekedés folyamatos fenntartásához.

Az év kezdetén a teljes létszám rendelkezésre állt. Az ügyeleti rendszerben (hétvégékre, ünnepnapokra vonatkozóan) 3 erőgép kezelő, és 5-6 parkmunkás volt beosztva, egy csapatra háromhetenként került sor.

A jelenlegi létszámhoz új síkosságmentesítési metodikát kellett kialakítani, mint ahogyan ez korábban közel kétszer ennyi emberrel működött. A hétvégi vagy ünnepnapi ügyeleti rendbe nem lehet rotálva beosztani az embereket, mivel eddig 3 erőgépkezelő és 5-6 parkmunkás volt egy műszakban. Ez jelenleg a teljes parkos létszámot lefedné. Egy két napos hétvégi műszakot feltételezve nem lehet biztosítani úgy a hétvégéért járó pihenőnapok kiadását, hogy a fenntartás biztosítva legyen folyamatosan, a szükséges létszámmal. Ha kevesebb emberrel látjuk el a hétvégi ügyeletet, nyilvánvalóan hosszabb ideig fog tartani a frekventált helyek síkosság mentesítése.

**Csapadékcsatorna takarítás, csapadékcsatorna üzemeltetés**

A 2021. év elején a csapadékcsatorna aknáinak, ülepítő rendszerének takarítása a fagymentes késő őszi, tél végi időszakban történt meg. A leülepedő szálló por, az építkezésekről kihordott sár, a hirtelen lezúduló, nagy mennyiségű esővízzel lemosott hordalék, és a lehullott, bekerülő lomb, ágdarabok nagy mennyiségű takarítani valót képeztek az aknákban, ülepítőkben.

A csapadék-, szennyvízcsatornák közelébe ültetett fák gyökerei előbb-utóbb behatolnak a cső belsejébe a repedéseken, összeeresztéseken keresztül, víz után kutatva. Emiatt a csatornák rendszeres mosatása elengedhetetlen, mivel a hajszálgyökerek felszámolhatók a csőrendszerben, de évek alatt ezek teljesen beszőhetik a cső keresztmetszetét.

Az ingatlantulajdonosok közterület fenntartási kötelezettségeiből fakadó egyik probléma, hogy a kaszálás, esetenkénti szegélyezés után a burkolt felületekről történő nyesedék összegyűjtése gyakorta elmarad, amely egyrészt esztétikailag zavaró, másrészt komoly gondokat okoz a csapadékvízelvezető rendszerbe történő bemosódásakor, eltömítve azt..

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedése szintén ebben az időszakban került kivitelezésre (Egregyi utcai árok, Római utcai árok), az időjárási körülményektől függően. Ezeknek az árkoknak a kaszálását egyész évben rendszeresen elvégeztük (Büki árok, Szent András kimenő mellett, Átkötő út (buszpályaudvarnál), Széchenyi bejövő mellett, Római romkert melletti árok, Flavius melletti árok, Rudifürdő köz)

Rendszeres takarítási feladatot jelentett a Hévíz nyugati határában húzódó elkerülő út és a Szent András utca kimenő szakaszának keresztezésében kialakított alagút nagyobb eső utáni kitisztítása a bemosódott sártól.

A csökkentett létszámmal a csapadékcsatorna aknák tisztítása nehézségekbe ütközik, akadozottan tudjuk elvégezni, mert a szárazfa kivágások, metszési munkálatok szinte teljes egészében lefoglalják kapacitásunkat.

**Fakivágás, fapótlás**

Lehetőség szerint az év folyamán bejelöltük a száraz fákat, amelyek kivágását a téli hónapokban végeztük el. Amennyiben lehetőség volt a teljes fa kiemelésére (kitört fiatal fák törzsmaradványa, vagy fiatal kiszáradt fák), úgy a teljes fa kitermelésre került, gyökérzettel együtt, de a nagyobb fák esetében a tuskózás gyakran elmaradt, amely évek óta problémát jelent. Természetesen év közben is szükségessé vált fakivágás a balestveszély elhárítása érdekében. Sajnos a tuja díszbogár károkozása nem szűnt meg, egyre több tujasor vált áldozatává, így a temetőben további tujasorok kivágása vált szükségessé.

Az év elején került sor a Kossuth Lajos utca zöldfelületi rehabilitációjára. A beteg, balesetveszélyt előidéző tujasor (*Thuja occidentalis ’Smaragd’*) cseréje időszerűvé vált. A 146 db kivágott tuja helyére 130 db, kis termetű mezei juhar fajta (*Acer campestre ’Elegant’*) került.

A fakivágás minden esetben engedély, vagy bejelentés alapján történt. A 346/2008. (XII. 30.) Korm. rendelet rendelkezik a fapótlásról, amely azt írja elő, hogy vagy helyben, vagy a település másik, önkormányzati tulajdonú ingatlanán történjen a pótlás, egy az egyes mértékben. A pótlás azonban sajnos nehézségekbe ütközik. Számos esetben (kapubehajtók, védőtávolságok) a helyben pótlás nem lehetséges. Előfordulnak olyan kivágások, amelyek olyan helyen történnek, ahová eredetileg sem lett volna szabad fatermetű növényt telepíteni (Semmelweis lakótömb garázssora, temető szűk sírhelyei közötti terület). A fasorok cseréjénél sem javasolt a közművezetékekre, vagy azok közvetlen közelébe fasorokat ültetni, még ha előtte fasor is húzódott azon a nyomvonalon. Lényegében a város nagy részén a kivágások pótlása a fent említett okok miatt ellehetetlenül, és mind városökológiai, mind közmegítélési szempontból is kedvezőtlen.

A város fasorai nincsenek jó egészségi állapotban. A Honvéd utca, József Attila utca, Petőfi utca hárs fasorain vezérágak, törzsek szintjén is teljes keresztmetszetű korhadások tapasztalhatók, amelyek óriási veszélyforrást jelentenek. Az Attila utca nyírfából álló fasorán a pionír fajokra jellemző gyors kezdeti növekedés, de korai öregedés tapasztalható. Mára ágrendszerük törékennyé vált, viharok alkalmával az ingatlanokra bemenő légvezetékeket veszélyeztetik.

Az alábbi táblázatban láthatók a tavalyi évben kivágott faegyedek:

|  |  |  |  |  |
| --- | --- | --- | --- | --- |
| **Utca** | **Házszám** | **Fafaj** | **Törzsátm. (cm)** | **Darab** |
| Kossuth Lajos | 962. hrsz. | Thuja occidentalis 'Smaragd' | 5-20 | 146 |
| Szabó Lőrinc | 35 | Picea pungens | 30 | 1 |
| Zrínyi Miklós | 14 | Aesculus hippocastanum | 65 | 1 |
| Zrínyi Miklós | 14 | Aesculus hippocastanum | 55 | 1 |
| Zrínyi Miklós | 40 | Aesculus hippocastanum | 60 | 1 |
| Vörösmarty Mihály | 88 | Sorbus torminalis | 17 | 1 |
| Vörösmarty Mihály | 63 | Corylus colurna | 36 | 1 |
| Vörösmarty Mihály | 92 | Sorbus torminalis | 17 | 1 |
| Móricz Zsigmond | 10 | Koelreuteria paniculata | 4 | 1 |
| Móricz Zsigmond | 10 | Koelreuteria paniculata | 10 | 1 |
| Móricz Zsigmond | 18 | Koelreuteria paniculata | 14 | 1 |
| Móricz Zsigmond | 33 | Koelreuteria paniculata | 10 | 1 |
| Móricz Zsigmond | 36 | Koelreuteria paniculata | 28 | 1 |
| Móricz Zsigmond | 63 | Prunus x yedoensis | 7 | 1 |
| Nagy Imre | 1 | Prunus x yedoensis | 10 | 1 |
| Árpád utcai temető | 1222., 1223. hrsz. | Thuja occidentalis 'Smaragd' | 10-20 | 32 |
| Semmelweis utca | 1441/12. 1455/102. hrsz. | Thuja occidentalis 'Smaragd' | 10-25 | 18 |
| **Összesen:** |  |  |  | **210** |
|  |  |  |  |  |

**Közterület takarítás**

A seprőgéppel a gépi seprésre alkalmas területeket jól tudtuk kezelni, elsősorban az útszegélyek mentén használtuk, de arra alkalmas részeken járdasöprésben is bevált (Festetics sétány). A tavalyi év elején a seprőgép mellett rendszeres kézi takarítás is volt a közterületeken, utak, járdák mentén. A tél végi átfogó takarítás alkalmával az ágtörmelékek, nagyobb ágak összeszedése kézi takarítással történt, ezt követően került sor a gépi tisztázásra. Ez a kettős munkafázis a vékonyabb hajtásokkal, vagy törékenyebb ágrendszerrel rendelkező fasorok esetén nagyobb munkát jelentett egész év folyamán (Attila utca – nyír, Honvéd, József Attila – hársak). Tél végén, kora tavasszal folyamatos munkát jelentett az éger földre hulló virágzatainak összegyűjtése (Erzsébet királyné, Széchenyi utca).

Tavasszal a cserjeágyak metszésénél a cserjék ágai között megrekedt, az előző évi ősszel lehullott lomb a metszéssel egyidőben került eltávolításra.

A platán betegségei következtében – a növényvédelmi munkák elvégzése ellenére – már tavasszal intenzív levélhullás volt tapasztalható. A hárs virágzásakor szintén fokozottabban kellett a takarítást végezni. Nyár elejétől-közepétől – a meleg, száraz nyári időjárás miatt –kisebb-nagyobb lombhullás volt tapasztalható (Zrínyi utca - vadgesztenye, Festetics tér –platán). A legnagyobb mértékű lombtakarítás természetesen az őszi időszakra esett. Itt szükséges megemlíteni, hogy bár az ingatlantulajdonosok feladata lenne a közterületi járda és zöldfelület rendben tartása (gyommentesítés, lomb összetakarítása), ez rendszerint nem történik meg. A lombot, elszáradt virágot, gallyakat rendszerint vagy ott hagyják, vagy kisöprik az úttest szélére, ahol már a GAMESZ feladata a takarítás. Természetesen nem lehet, és értelmetlen is éles határt húzni lombtakarítás terén az útfelület, és a járda, zöldfelület között, nyilvánvalóan a teljes útkeresztmetszet takarításával számolunk, azonban a lakosság együttműködése – ritka kivételtől eltekintve – elmarad, sőt a telken belüli lombot is gyakran a közterületre hordták ki, amikor észrevették az éppen ott takarító kollégákat.

A rendezvények utáni, illetve a rendszeres időközönkénti burkolattakarítás egyaránt nehézséget okozott a belvárosban. A belvárosi takarításra szűk időintervallum áll rendelkezésre a reggeli kezdési időponttól az üzletek nyitásáig. Sajnos, a takarítás zajhatással jár, és esetenként porral is jár, amit a nyaralók, lakosság, üzlettulajdonosok nehezen toleráltak. Számos konfliktussal jártak belvárosi takarításaink. Az ehhez alkalmas elektromos, akkumulátoros gépek zaj-kibocsájtása ugyanazon mértékű.

A rendezvényeken takarítási ügyeletet láttunk el. Ez azt jelentette, hogy napközben (6.30-14.45) a külső területeken és a belvárosban szemetet összeszedő két kolléga mellett, egy harmadik kolléga 14.00 és 22.00 óra között látta el a rendezvényen az ügyeletet, és folyamatosan gyűjtötte a szemetet, ürítette a hulladékgyűjtőket. Másnap fújóval, és kézzel való takarítás, üvegek összegyűjtése történt a rendezvény kezdete előtt.

A város környéki kerékpárutak-, pihenők tisztán tartását elláttuk. A kifolyó csatorna mentén a Berki sétányt kaszáltuk, két-három naponta elszállítjuk a szemetet, annak ellenére, hogy keszthelyi közigazgatási terület.

**Szúnyoggyérítés, biológiai szúnyoggyérítés, növényvédelmi munkák**

A 2021. évben másodszor alkalmaztuk a biológiai szúnyoggyérítést megelőző beavatkozásként. Folyamatos szerződésben vagyunk a PANNÓNIA Központ Kft.-vel, aki feltérképezte a lárvák élőhelyeit, évről-évre frissíti ezt a térképállományt, az időjárás változásának függvényében nyomon követi a lárvák egyedszámát, és a gyérítési beavatkozásokat követően javaslatot tesz a földi kémiai irtás szükségességére. Ez a preventív beavatkozás kiküszöbölheti a földi kémiai irtások számát, csökkentve a környezetterhelést, és a költségeket egyaránt.

A tavalyi évben a tavaszi lemosó permetezéssel együtt négy növényvédelmi permetezést végzett el külsős vállalkozó segítségével (Rovért Kft.), amely előre egyeztetett útvonalat követve végezte el a munkát.

Szükséges esetenkénti lokális védekezés is az átfogó növényvédelmi beavatkozások között. Ide tartoznak az egynyári ágyak, de a puszpángok egyedi növényvédelmének ellátása, valamint a rózsák, vagy a Rákóczi utca hársfáinak rendszeres kártevők, kórokozók elleni permetezése is.

**Zöldfelület fenntartás, kaszálás, gyommentesítés**

A tavalyi év volt az első, amikor a közterület fenntartásában az ingatlan tulajdonosoknak is kötelezően részt kellett venni az ingatlanuk előterére vonatkozóan. Ez az átállás nem ment zökkenőmentesen, a tulajdonosok nagy része vagy nem, vagy az utolsó pillanatban kaszálta le a füvet. Ebből következően a zöldfelületek elég kaotikus képet mutattak az év folyamán.

A GAMESZ az önkormányzati intézmények környezetében, a zöldterületeken (közkertek, közparkok), valamint a turisztikailag kiemelt területeken végezte el a kaszálást. Hozzávetőleg ez 6,5 ha terület fűnyírását jelenti, amelyben a kis közlekedési háromszögektől kiindulva a nagyobb 3000 m2-es park, és fél hektáros lakótömb belső is beletartozik. Tíz darab ingatlan előtti közterületen végeztünk megbízással kaszálást, amelynek fele méltányossági alapon történt. Sok területrészen segíti a fűnyírást traktor, ez azonban csak nagyobb, összefüggő területeken hatékony. Minél kisebb, elaprózottabb a terület, annál több részmunka fázisra, több időre, több emberre van szükség.

Tél végén - kora tavasszal az egyik legnagyobb időt - energiát igénylő munka a metszés volt, de év közben is folyamatos az elvégzendő feladat. A Széchenyi utca, a nagyparkoló, a római romkert önmagában több, mint 6000 m2 cserjefelületet jelent. Az év elején ez még teljes létszámmal is jelentős energiába került, úgy, hogy párhuzamosan a takarítás is zajlott.

A tél második felében végeztük el a fák metszését, amelyet együttműködve végeztünk az E.ON vállalkozójával, hogy a fák indokolatlan csonkolását elkerüljük.

Megtörtént a fák alsó ágainak esernyőmagasságig történő felmetszése és az egyéb, nem egészségügyi szempontú metszések (táblák és térfigyelő kamerák kitakarása, oszlopról bekötő vezetékek kiszabadítása).

Az egynyári ágyak rendszeres gyommentesítése mellett a város cserjefelületei is folyamatosan igényelték a gyommentesítést. A Széchenyi utca 3600 m2-es felületén február vége és november eleje között folyamatosan ezt a munkát végeztük. Április-májusra a létszám megfeleződött, ez a munka ennyi emberrel nem volt kivitelezhető, mivel ezt megelőzően 3-4 ember folyamatos munkáját jelentette egy ilyen nagyságrendű cserjefelület gyomlálása, kapálása. Nyár elejétől őszig alkalmi munkavállalókat foglalkoztattunk, időszakonként változó létszámmal (3-7), akik tűzoltásszerűen végezték el a munkát. Reményeink szerint ez rövidtávon megoldást jelenthet, azonban erre alapozni a fenntartást nagy kockázatot jelent, ezért végső megoldásként – a jövőben is ezt a létszámot feltételezve – a cserjefelületek csökkentésének irányába kell elmozdulni.

A külterületi utak, nagyobb kiterjedésű, külterületi önkormányzati ingatlanok kaszálását az év folyamán rendszeresen végeztük, döntően saját erőből (Hosszúföldek - 022/53 hrsz., Búzakalász utca folytatása - 037/129 hrsz, Kisfaludy utca – Büki utca közötti út - 064/30 hrsz., 2102. hrsz-ú terület, Akác utca feletti terület - 060/1 hrsz.)

**Játszóterek**

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek. Meghatározott rend szerint napi-, heti- és havi műszaki ellenőrzés történt, melyek alapján a javításokat végeztük. A rendszeres festés ellenére mindig keletkeznek korhadások a faszerkezeten. Sokszor komplett elem gyártásával tudjuk a hibát javítani.

Takarítás heti kétszeri alkalommal történt. A homokozókban a homokot évi két alkalommal cseréltük. Az óvodák homokozóiról, játszóeszközeiről hasonló módon gondoskodtunk.

2021-ben a Sugár utcai játszótér játszóeszközeinek biztonsági felülvizsgálata történt meg, a tanúsítványt négy évenként kell megújítani.

A római romkert, valamint a Zrínyi utcai játszótér homokozója fölé árnyékoló kialakítása történt a nyár folyamán.

A múlt évben kötelező lett a kültéri kondiparkok felülvizsgálata. Közel 400.000 forintba került, viszont a vizsgálathoz nem állt rendelkezésünkre a kért dokumentáció, ezért a jegyzőkönyv kiadása még folyamatban van.

**Temető**

Az Árpád utcai és az Egregyi temetőben is egy kolléga látja el a temetőgondnoki feladatokat, amely munkakör döntő hányadát képezi a zöldfelületek fenntartása.

Ahogyan az elvégzett munkákból is látható, jelentős feladatot generál a pusztuló tujasorok kivágása, cseréje. 2021-ben két szakaszon történt a tujasorok kivágása, de a többi tujasor is menthetetlen.

Az alábbi táblázat a sírhelyek megváltásának, megújításának 2021-es statisztikáját mutatja be:

|  |  |
| --- | --- |
| Sírhely megváltás | 13 db |
| Urnafülke megváltás | 13 db |
| Sírhely újraváltás - Hévízi temető | 12 db |
| Sírhely újraváltás - Egregyi temető | 2 db |
| Síremlék felállítás - Hévízi temető | 19 db |
| Síremlék felállítás - Egregyi temető | 1 db |
| Síremlék tisztítás, felújítás, csere - Hévízi temető | 6 db |
| Síremlék tisztítás, felújítás, csere - Egregyi temető | 3 db |

**Az elvégzett főbb munkák részletesebben** az alábbiak szerint alakultak (az általános takarítási, kaszálási munkák mellett):

* A Kossuth Lajos utca tujasorának kivágása, kituskózással (146 db), sövény kivágás gyökérkiszedéssel, gyepnyesés. A tujasor helyére 130 db mezei juhar fajta (Acer campestre ’Elegant’) telepítése, majd fűmagvetés a teljes biológiailag aktív felületen.
* A tavalyi évben tovább folytatódott a Hévízi temetőben található *Thuja occidentalis ’Smaragd’* sorokban a boróka díszbogár pusztítása. A kártevő ellen védekezni nem lehet. A kifejlődő lárva a fatestben fejlődik, ahová a vegyszer nem jut be, és hosszabb-rövidebb idő alatt elpusztítja a növényt. Jelenleg minden tuja beteg a temetőben, de a helyzet kritikussá vált a G és F parcella határán elhelyezkedő sírhelyek közötti tujasor esetében. Itt 32 db tuja kivágása, kituskózása történt meg.
* A Semmelweis utcai lakótömb garázssora mögötti 18 db balesetveszélyes, elszáradt tuja, hamisciprus kivágása, elszállítása
* A Semmelweis lakótömb belső zöldfelületén az elpusztult, balesetveszélyes, kiszáradó egyedek kivágása, elszállítása (*Thuja occidentalis ’Smaragd’, Chamaecyparis*).
* Az E.ON területgazdájával közösen az előző ősz folyamán felmértük a vezetékek védőtávolságát biztosító szükséges metszési igényt. Februárban kezdődően biztosítottak kosaras autót, amihez mi szakszerű metszést végző személyzetet, illetve azonnali, nyesedéket elhordó szállító kapacitást adtunk.
* A város cserjefelületeinek általános metszése (játszóterek, közparkok, sportpályák környezete, templomkert, egyéb közterületi zöldfelületek).
* Széchenyi utca cserjefelületének metszése, takarítása, átlagosan 6-6 emberrel, két héten keresztül.
* Nyár folyamán nagyobb mértékű gyomlálás, kapálás a Széchenyi utca zöldfelületeiben, árvácska ágyakban, egyéb zöldfelületeken.
* Árvácska, tulipán kiszedés, ágyak ültetésre előkészítése, talajfertőtlenítés, tápanyag utánpótlás, egynyári ültetés 600 m2-en, hozzávetőleg 6000 db palánta elültetése (2021. 05. 10-).
* Sövényvágás a város területén (június, szeptember – Ady Endre utcában, Egregyi óvoda környezetében, Egregyi utca parkolójában, Illyés Gyula Általános Iskola előterében, szelektív hulladéklerakók környezetében)
* Július – augusztus hónapokban a rózsák nyári metszése, permetezése.
* Fák esernyőmagasságig történő felmetszése (nagyparkoló melletti sétány, Jókai utca, Honvéd, József Attila, Petőfi Sándor utca)
* Egynyári kiszedése, öntözőcsövek kiszedése, ágyak előkészítése, földfeltöltés, talajfertőtlenítés, tápanyag utánpótlás (2020. 10. 12-20.), árvácska (közel 12000 db), tulipán ültetése (7000 db)(2020. 10. 27-11.10.).

Kérem a Tisztelt Képviselő-testülettől az előterjesztésben javasoltak elfogadását!

**II.**

**Határozati javaslat**

Hévíz Város Önkormányzat Képviselő-testülete a Gazdasági, Műszaki Ellátó Szervezet 2021. évi munkájáról szóló beszámolóját elfogadja.